Мило мјесто
Алекса Шантић 

Тамо гдје 'но липа брсна
Густе сјенке шири хлад,
Гдје умилна пјесма славља
Души пружа рајски слад;

Тамо, гдје 'но лахор мали
Миомирни њиха цв'јет,
Гдје 'но поток пунан миља
Жуборећи здравља св'јет;

Ту гдје сунце најмилији
С неба шаље свети сјај,
Ту је моје мјесто мило,
Ту је мога жића рај!

Хај, колико сретних часа
Провео сам млађан ту!
У захлатку липе цвјетне
На грудима грлећ' њу;

Љубио јој усне рујне,
Миловао косе прам; -
У души се пјесме виле,
Подиг'о се вјере храм.

Здраво, липо, липо драга,
И захладак мили твој,
Ој поточе, цв'јете, славље -
Мило мјесто, здраво хој!
Мостар, 29. маја 1890.
Шантићеве песме 1890.